《甲子秋中过祁阳与谭大尹筤圃同年订浯溪之游今来不值作诗寄怀 其一》
清代·吴鼒

忆我初过君，趋公罢寻幽。君为夸浯溪，邀我重来游。

川途谢炎景，毕役已深秋。礼佛登湘山，买棹乘湘流。

风雨靳奇趣，六日及永州。兰桡又百里，夹岸径未搜。

诘旦笑口开，冷翠窗间浮。舣船陟层坂，石梁通蟠蟉。

仰视不见顶，坠石欲打头。中读中兴碑，卒篇风飕飕。

作者与书者，其人名山侔。匪独文字雄，忠孝沧桑留。

颂始励图终，镌之告用休。山林廑庙谟，两公非巢由。

行登亭与台，高旷不可收。九嶷何茫茫，俾我思悠悠。

遥知两公心，升高增百忧。君门隔浮云，西望穷双眸。

作者简介：（1755—1821）安徽全椒人，字及之，又字山尊，号抑庵。嘉庆四年进士。官侍讲学士。工骈体文，诗宗韩孟皮陆，善五言长古。以母老告归，主讲扬州书院。有《吴学士集》、《百萼红词》。